ROZHODNUTIE RADY
z 24. októbra 2006,
ktorým sa mení a dopĺňa rozhodnutie 90/424/EHS o výdavkoch na veterinárnom úseku
(2006/782/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
keďže:
(1)
Rozhodnutie Rady 90/424/EHS z 26. júna 1990 o výdavkoch na veterinárnom úseku (3) ustanovuje možnosť poskytnutia finančného príspevku Spoločenstva členským štátom na eradikáciu určitých chorôb zvierat. V súčasnosti ustanovuje uvedené rozhodnutie aj udelenie takéhoto príspevku na eradikáciu infekčnej anémie lososov (ISA) a infekčnej hematopoetickej nekrózy (IHN), ktoré postihujú lososovité ryby.
(2)
Opatrenia na kontrolu ochorení ISA a IHN sú oprávnené na finančné príspevky Spoločenstva výlučne podľa nariadenia Rady (ES) č. 2792/1999 zo 17. decembra 1999, ktorým sa ustanovujú presné predpisy a opatrenia týkajúce sa štrukturálnej pomoci Spoločenstva v sektore rybného hospodárstva (4).
(3)
Na základe prijatia smernice Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (5) je vhodné zmeniť a doplniť rozhodnutie 90/424/EHS tak, aby sa finančný príspevok Spoločenstva mohol poskytnúť na eradikačné opatrenia vykonané členskými štátmi na boj s inými chorobami živočíchov akvakultúry, s výhradou ustanovení Spoločenstva o kontrole zdravia zvierat.
(4)
Členské štáty môžu prijať finančné príspevky na podporu svojho národného rybného hospodárstva a odvetvia akvakultúry podľa nariadenia Rady (ES) č. 1198/2006 z 27. júla 2006 o Európskom fonde pre rybné hospodárstvo (6). Podľa článku 32 uvedeného nariadenia sú členské štáty oprávnené prideľovať finančné prostriedky na eradikáciu chorôb u živočíchov akvakultúry podľa ustanovení rozhodnutia 90/424/EHS.
(5)
Finančné prostriedky na eradikáciu chorôb u živočíchov akvakultúry by sa mali prideľovať v rámci operačných programov stanovených podľa nariadenia (ES) č. 1198/2006, ktorých rozpočet sa stanovuje na začiatku programovacieho obdobia.
(6)
Finančné príspevky z rozpočtu Spoločenstva na účely kontroly ochorení u živočíchov akvakultúry by mali podliehať preskúmaniu, pokiaľ ide o súlad s ustanoveniami o kontrole stanovenými v smernici 2006/88/ES, v súlade s rovnakými postupmi, aké sa uplatňujú na preskúmanie a kontrolu určitých chorôb suchozemských živočíchov.
(7)
Preto je vhodné uplatňovať postupy pre finančné príspevky stanovené v rozhodnutí 90/424/EHS aj na použitie finančného príspevku na kontrolu chorôb u živočíchov akvakultúry podľa nariadenia (ES) č. 1198/2006.
(8)
Je vhodné, aby sa toto rozhodnutie uplatňovalo od rovnakého dátumu ako smernica 2006/88/ES.
(9)
Rozhodnutie 90/424/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 90/424/ES sa týmto mení a dopĺňa takto:
1.
V článku 3 ods. 1 sa dopĺňajú tieto zarážky:
„-
epizootická hematopoetická nekróza u rýb (EHN),
-
epizootický ulcerózny syndróm u rýb (EUS),
-
bonamióza (Bonamia exitiosa),
-
perkinsóza (Perkinsus marinus),
-
mikrocytóza (Microcytos mackini),
-
syndróm Taura u kôrovcov,
-
choroba žltých hláv (Yellowhead disease) u kôrovcov.“
2.
Dopĺňa sa nasledujúci článok:
„Článok 3b
Postupom stanoveným v článku 3 ods. 3, 4 a 5 tohto rozhodnutia môžu členské štáty v rámci operačných programov vypracovaných v súlade s článkom 17 nariadenia Rady (ES) č. 1198/2006 z 27. júla 2006 o Európskom fonde pre rybné hospodárstvo (7) prideliť finančné prostriedky na eradikáciu exotických chorôb u živočíchov akvakultúry uvedených v článku 3 ods. 1 tohto rozhodnutia pod podmienkou, že sa dodržiavajú minimálne opatrenia na kontrolu a eradikáciu chorôb stanovené v oddiele 3 kapitoly V smernice 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (8).
3.
Článok 5 ods. 2 sa nahrádza takto:
„2. V súlade s postupom stanoveným v článku 41 sa zoznam v článku 3 ods. 1 môže doplniť podľa vývoja situácie, aby zahŕňal choroby, ktoré je potrebné oznamovať v súlade so smernicou Rady 82/894/EHS z 21. decembra 1982 týkajúcou sa hlásenia nákaz zvierat v Spoločenstve (9), a choroby, ktoré sa môžu prenášať na živočíchy akvakultúry. Tento zoznam sa môže tiež zmeniť alebo skrátiť, aby sa zohľadnil pokrok dosiahnutý prostredníctvom opatrení na kontrolu určitých chorôb prijatých na úrovni Spoločenstva.
4.
V článku 24 sa dopĺňa tento odsek:
„13. Členské štáty môžu v rámci operačných programov vypracovaných v súlade s článkom 17 nariadenia (ES) č. 1198/2006 prideliť finančné prostriedky na eradikáciu chorôb u živočíchov akvakultúry uvedených v prílohe.
Finančné prostriedky sa prideľujú v súlade s postupmi stanovenými v tomto článku s týmito úpravami:
a)
výška pomoci musí byť v súlade s výškou stanovenou v nariadení (ES) č. 1198/2006;
b)
odseky 8 a 9 tohto článku sa neuplatňujú.
Eradikácia sa musí vykonávať v súlade s článkom 38 ods. 1 smernice 2006/88/ES alebo podľa eradikačného programu vypracovaného, schváleného a vykonávaného v súlade s článkom 44 ods. 2 uvedenej smernice.“
5.
V prílohe sa v skupine I dopĺňajú tieto zarážky:
„-
jarná virémia kaprov (SVC)
-
vírusová hemoragická septikémia (VHS)
-
herpesviróza kaprov koi (KHV)
-
bonamióza (Bonamia ostreae)
-
marteilióza (Marteilia refringens)
-
ichtyoftirióza u kôrovcov (choroba bielych škvŕn)“.
Článok 2
Toto rozhodnutie sa uplatňuje od 1. augusta 2008.
Článok 3
Toto rozhodnutie je určené členským štátom.
V Luxemburgu 24. októbra 2006